Amy'Leigh: Polisie 'het nou al die verdagtes' | Netwerk24
Deur Malherbe Nienaber 24 September 2019 07:38
Die polisie "is tevrede dat al die vermeende ontvoerders van Amy'Leigh de Jager (6) nou vasgetrek is" en dit is "onwaarskynlik dat nog mense in hegtenis geneem gaan word".
So sê genl. Khehla Sitole, nasionale polisiekommissaris, in 'n verklaring wat Maandagaand uitgereik is. Hy het daarin bevestig dat 'n 24-jarige man in Muvhango, Vanderbijlpark, in verband met die meisie se ontvoering in hegtenis geneem is.
Dié vierde verdagte sal Woensdag in die landdroshof hier verskyn en die staatsaanklaer gaan versoek dat hy tot 1 Oktober aangehou word om saam met die drie ander beskuldigdes in die saak vir 'n borgtogaansoek te verskyn. Die ander beskuldigdes is in hegtenis geneem twee dae nadat Amy'Leigh op 2 September voor die Laerskool Kollegepark ontvoer en binne sowat 18 uur teruggevind is.
Lede van die polisie se eenheid vir gesinsgeweld, kinderbeskerming en seksoortredings het ná 'n "lang soektog waarskynlik die laaste verdagte" aangekeer, lui die verklaring.
Die polisie doen egter steeds 'n beroep op mense wat moontlik inligting oor die voorval het om die Stop Misdaad-nommer by 08600 10111 te skakel.
Amy'Leigh is na bewering op die kleinhoewe van een van die beskuldigdes aangehou. 'n Losprys van R2 miljoen is geëis, hoewel dit nooit betaal is nie.
Sy is later in 'n straat in Vanderbijlpark afgelaai, waar weldoeners haar gevind en haar aan haar ouers terugbesorg het.